ماہ تئی دامُن ءِ بندوک گُشنت، باز گُشنت
کِسّہ ءِ گیشتریں چاروک گُشنت، باز گُشنت
عَہد ءِ جُوہان منی آسے ءِ دیما ایر اِنت
ہؤ ہمے گپّ ءَ پدا نٗوک گُشنت، باز گُشنت
ما نہ دیستگ تئی چمّانی مُلوریں گْریوگ
نِشتگیں سرجمیں کندٗوک گُشنت، باز گُشنت
شعر ءِ ہر لَبز ءَ منی بند اَنت دِل ءِ دزمال ءَ
آ، منی شعراں سرارٗوک گُشنت، باز گُشنت
مرچاں تئی دِل چہ ہمک مردُم ءُ شخص ءَ پُْرشتگ
تئی ہمے کاگد ءِ آرٗوک گُشنت، باز گُشنت
ما دِگہ زہمے نہ جَت لَبز ہَبر پرماتنت
کِسّہ ءَ کِسّہ ءِ زانٗوک گُشنت، باز گُشنت
من ہمے عشق ءِ گَر ءُ پیچ نہ زانت اَنت واللہ
منی شعرانی کہ وانٗوک گُشنت، باز گُشنت
وہد گِندئے اوں بِہ لیٹین ایت وتی چپّی کش ءَ
مُرتگیں واہگے ءَ رٗوک گُشنت، باز گُشنت
’’ دردء زِہ‘‘چہ تئی نازانی غم ءَ کمّ نہ اِنت
میتگ ءِ بی بی ایں کپتٗوک گُشنت، باز گُشنت
ماہ تئی دست ءِ دِل ءَ اِنت ءُ چکرّئے شہر ءَ
تئی ہمے دوستیں گَلاہٗوک گُشنت، باز گُشنت
تئی اِسحاقؔ واہگ ءِ اٗوپارزِرءَ چہ گیش اِنت
تئی اگاں میتگ ءِ آہٗوک گُشنت، باز گُشنت